
ALGTEKST-TERVIKTEKST
Kehtestatud Tallinna Tehnikaülikooli rektori 29.06.2026 käskkirjaga nr 26

Redaktsiooni jõustumise kuupäev: 29.06.2026

Rektoraadi tegevuse alused ja kord

Käskkiri kehtestatakse Tallinna Tehnikaülikooli põhikirja § 13 lõike 4 alusel.
Üldsätted ja õiguslik alus
Rektoraadi tegevuse alused ja kord (edaspidi kord) sätestab rektoraadi tegevuse eesmärgi, töökorralduse, ülesanded, koosolekute ettevalmistamise, rektoraadis kujundatavate seisukohtade tähenduse ning memo koostamise ja info liikumise põhimõtted.
Rektoraat on rektorile nõu andev ja ülikooli juhtimist toetav koostöövorm, mille kaudu arutatakse, koordineeritakse ja valmistatakse ette ülikooliüleseid ning valdkonnaüleseid küsimusi.
Rektoraati juhib rektor. Rektor võib rektoraadi töö korraldamisega seotud töökorralduslikke ülesandeid delegeerida enda määratud isikule või üksusele.
Rektoraadi eesmärk
Rektoraadi eesmärk on toetada rektorit ülikooli strateegilisel ja igapäevasel juhtimisel, tagada vastutusvaldkondade ja teaduskondade vaheline koordineeritus, valmistada ette ülikooliüleseid seisukohti ning jälgida arengukava, rakenduskava, eelarve ja oluliste otsuste elluviimist.
Rektoraadis arutatakse ülikooli strateegilisi, valdkonnaüleseid ja igapäevase juhtimise seisukohalt olulisi teemasid, kujundatakse ühiseid arusaamu, kooskõlastatakse tegevussuundi ja lepitakse kokku edasises menetluses.
Rektoraadis kujundatavate seisukohtade tähendus
Rektoraadis kujundatakse seisukohti, kokkuleppeid ja edasisi tegevussuundi.
Rektoraadi seisukoht on rektorile soovituslik ega asenda rektori, vastutusala juhi, dekaani, senati, nõukogu ega muu pädeva isiku või organi otsust.
Kui rektoraadis toimunud arutelu tulemus eeldab formaalset otsust, valmistatakse see ette vastava pädeva isiku või organi otsusena.
Rektoraadi seisukoht ei piira rektori, vastutusala juhi, dekaani, senati, nõukogu ega muu pädeva isiku või organi õigusaktidest tulenevat pädevust ega vastutust.
Rektoraadi liige võib jääda rektoraadis kujundatud seisukoha suhtes eriarvamusele ja nõuda eriarvamuse fikseerimist koosoleku memos.
Rektoraadi koosseis ja osalemine
Rektoraadi koosseis on määratletud ülikooli põhikirja §-s 13.
Rektoraadi koosolekutel osalevad rektoraadi liikmed.
Teised isikud võivad osaleda rektoraadi koosolekul rektori kutsel või rektori määratud isiku kutsel.
Rektoraadi koosolekud toimuvad üldjuhul kohal viibimisega.
Rektoraadi liikme asendaja osalemine on lubatud rektori nõusolekul või rektori määratud korras.
Rektoraadi koosolekud
Rektoraadi koosolekud toimuvad üldjuhul igal nädalal. Rektor võib otsustada koosoleku ärajätmise, täiendava koosoleku kokkukutsumise või koosoleku korraldamise elektroonilises või hübriidvormis.
Rektoraadi koosolekut juhib rektor või tema määratud isik.
Rektoraadi töö tehnilist ettevalmistamist korraldab rektori määratud üksus.
Päevakorra koostamine ja teemade esitamine
Rektoraadi päevakorra kinnitab rektor või tema määratud isik.
Ettepanekuid päevakorda teemade võtmiseks võivad teha rektoraadi liikmed.
Strateegilised, valdkonnaülesed ja õigusakti eelnõudega seotud teemad läbivad üldjuhul rektoraadi arutelu enne nende esitamist senatile või nõukogule, kui rektor ei otsusta teisiti või kui õigusaktist ei tulene teistsugust menetlust.
Materjalide ettevalmistamine
Rektoraadi koosoleku materjalid esitatakse üldjuhul vähemalt kolm tööpäeva enne koosolekut.
Koosoleku materjal peab olema piisav, et rektoraadi liikmetel oleks võimalik kujundada arutatavas küsimuses sisuline seisukoht.
Materjalis esitatakse üldjuhul:
arutelu eesmärk;
teema taust ja vajadus;
peamised valikukohad või otsustuskohad;
eeldatav mõju vastutusvaldkondadele, teaduskondadele või ülikoolile tervikuna;
kavandatav edasine menetlustee;
vajaduse korral ettepanek pädeva isiku või organi formaalse otsuse ettevalmistamiseks.
Memo ja info liikumine
Rektoraadi koosoleku kohta koostatakse kirjalik memo.
Memo sisaldab vähemalt:
koosoleku aega ja vormi;
osalejate andmeid;
arutatud teemasid;
kujundatud seisukohti;
kokkulepitud tegevusi;
vastutajaid ja tähtaegu;
vajaduse korral edasist menetlusteed;
rektoraadi liikme nõudel tema eriarvamust.
Rakendamine
Käesolev kord jõustub allkirjastamisel.

